Diari Oficial de la Generalitat Valenciana


Sumari del DOGV 5073, del 18-08-2005 (2005/8625)

Informació pública de les bases per al proveïment en propietat d'una plaça de tècnic superior d'organització industrial, vacant en la plantilla de funcionaris de carrera de l'Ajuntament de Gandia (torn de promoció interna).
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5073

Data del DOGV
:   18-08-2005

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2005/8625


Data del document
:   27-04-2005

Organisme emissor
:   Ajuntament de Gandia

Tipus de document
:   Convocatòria

Descriptors 

:   * Gandia
    * administració local
    * concurs administratiu
    * enginyer

Informació pública de les bases per al proveïment en propietat d'una plaça de tècnic superior d'organització industrial, vacant en la plantilla de funcionaris de carrera de l'Ajuntament de Gandia (torn de promoció interna). [2005/8625]
  
Conformement amb l'acord de la Junta de Govern Local de l'Ajuntament de Gandia, en sessió celebrada el dia 29 de març de 2005, sobre aprovació de bases per al proveïment d'una plaça de tècnic superior d'organització industrial (torn promoció interna), per Resolució de l'alcaldia-presidència de 13 d'abril de 2005, s'ha resolt procedir a la convocatòria del procés selectiu per al proveïment d'1 plaça de tècnic superior d'organització industrial. Així mateix, es resol publicar la convocatòria i les referides bases en el Butlletí Oficial de la Província de València i en el Diari Oficial de la Generalitat Valenciana, i extracte de la convocatòria en el Boletín Oficial del Estado.
  
El termini de presentació de sol·licituds és de 20 dies naturals comptadors des de l'endemà de la publicació de l'extracte de la present convocatòria en el Boletín Oficial del Estado.
  
Bases per al proveïment en propietat d'una plaça de tècnic superior d'organització industrial, vacant en la plantilla de funcionaris de carrera de l'Ajuntament de Gandia (torn de promoció interna)
  
Primera. Objecte
  
L'objecte de la present convocatòria és el proveïment, en propietat, d'una plaça de tècnic superior en organització industrial, vacant en la plantilla municipal.
  
La dita plaça estan emmarcada en l'escala d'administració especial, subescala tècnica, classe superior, grup A, dotada amb el sou corresponent als funcionaris d'aquest grup, pagues extraordinàries, triennis i la resta d'emoluments que corresponen a la dita subescala, d'acord amb la legislació vigent.
  
La plaça convocada es proveirà per torn de promoció interna, d'acord amb el que preveu la disposició addicional vint-i-dosena de la Llei 30/1984, de 2 d'agost, de Mesures per a la Reforma de la Funció Pública, segons redacció introduïda per l'article 61 de la Llei 42/1994, de 30 de desembre, de Mesures Fiscals, Administratives i d'Ordre Social.
  
L'horari que haurà de realitzar l'aspirant seleccionat serà el legalment establert per aquest ajuntament i s'ajustarà a les necessitats del servei.
  
Segona. Normativa aplicable
  
El procés selectiu s'ajustarà al que disposen les presents bases i, en allò no previst en elles, a la Llei 30/1984, de 2 d'agost, la Llei 7/1985, de 2 d'abril, el Reial Decret Legislatiu 781/1986, de 18 d'abril, el Decret Legislatiu de 24 d'octubre de 1995, del Consell de la Generalitat Valenciana, i la seua modificació aprovada per la Llei 8/1995, de 29 de desembre, de la Generalitat Valenciana, el Decret 33/1999, de 9 de març, del Consell de la Generalitat Valenciana, el Reial Decret 896/1991, de 7 de juny, el Reial Decret 364/1995, de 10 de març, i la resta de les disposicions legals i reglamentàries aplicables.
  
Tercera. Sistema de proveïment
  
La plaça serà proveïda per mitjà del sistema de concurs-oposició restringit, per promoció interna entre funcionaris d'administració especial, grup B, pertanyents a la plantilla de funcionaris d'aquesta corporació.
  
Quarta. Requisits
  
Per a poder prendre part en el procés selectiu, serà necessari acreditar haver prestat serveis efectius, durant almenys dos anys, com a funcionari de carrera d'aquest ajuntament en plaça de grup B de l'escala d'administració especial i estar en servei actiu com a funcionari. Així mateix, s'exigirà estar en possessió del títol d'Enginyeria d'Organització Industrial. S'acreditarà, per mitjà del títol expedit per l'autoritat acadèmica competent, la qual certificarà, a més, sobre les equivalències.
  
També serà necessari complir els requisits de no trobar-se suspés ni inhabilitat per a l'exercici de funcions públiques i no patir malaltia ni defecte físic que impedisca el normal exercici del càrrec.
  
Cinquena. Instàncies
  
Les persones que desitgen participar en les proves selectives hauran de sol·licitar-ho, per mitjà d'instància que es dirigirà a la presidència de la corporació i que es presentarà al Registre General, durant el termini de 20 dies naturals, comptats a partir de l'endemà de la publicació de l'extracte de la convocatòria en el Boletín Oficial del Estado.
  
Les instàncies podran presentar-se, igualment, en la forma que determina l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
El model d'instància per a prendre part en les proves selectives serà facilitat gratuïtament per l'ajuntament (Oficina d'Informació, pàgina web: www.gandia.org).
  
Per a ser admesos i prendre part en les proves selectives, a més de les circumstàncies personals, els sol·licitants hauran de manifestar, a les instàncies, que reuneixen tots i cada un dels requisits exigits, referits sempre a la data d'expiració del termini assenyalat per a la presentació d'instàncies, i que es comprometen a prestar el jurament o promesa preceptius. Aquestes condicions s'hauran de mantindre al llarg de tot el procés selectiu, durant el qual, en qualsevol moment, els aspirants podran ser requerits per a efectuar les comprovacions oportunes.
  
Els mèrits que es valoraran en la fase de concurs es presentaran en la forma prevista per l'article 11 del Reglament de Selecció, aprovat per Decret 33/1999, de 9 de març, del Govern Valencià.
  
Sisena. Admissió d'aspirants
  
Expirat el termini d'admissió d'instàncies, per resolució de l'alcaldia, s'aprovaran les llistes provisionals d'aspirants admesos i exclosos, les quals es faran públiques únicament en el Butlletí Oficial de la Província de València i al tauler d'edictes de la casa consistorial. Contra aquesta resolució es podrà presentar reclamació en el termini de deu dies hàbils. Les reclamacions, si n'hi haguera, seran acceptades o rebutjades en la resolució que aprove les llistes definitives, que es faran públiques, així mateix, en la forma indicada.
  
En el supòsit que no s'hi presentara cap reclamació, les llistes provisionals esdevindran automàticament definitives, fent-se i es farà constar en la resolució de l'alcaldia.
  
Els errors de fet podran esmenar-se en qualsevol moment, d'ofici o a petició de l'interessat.
  
En tot cas, amb l'objecte d'evitar errors i, en el supòsit que se'n produïren, possibilitar l'esmena en temps i forma, els aspirants comprovaran, fefaentment, no solament que no figuren en la relació d'exclosos, sinó, a més, que els seus noms consten en la d'admesos.
  
Si, en qualsevol moment del procés selectiu, arribara a coneixement del tribunal que algun dels aspirants no posseeix la totalitat dels requisits exigits en aquestes bases, amb audiència prèvia a l'interessat, se'n proposarà l'exclusió a l'alcalde-president de l'ajuntament, indicant les inexactituds o falsedats formulades per l'aspirant en la sol·licitud d'admissió a les proves selectives, als efectes procedents.
  
Setena. Tribunal qualificador
  
El tribunal qualificador que jutjarà el procés selectiu estarà compost de la manera següent:
  
President: el de la corporació, o membre d'aquesta en qui delegue.
  
Secretari: el de la corporació o funcionari en qui delegue.
  
Vocals:
  
- Un representant de la Generalitat Valenciana.
  
- Tres tècnics o experts designats pel president de la corporació.
  
- Tres representants del personal funcionari de la corporació proposats per la Junta de Personal de l'Ajuntament de Gandia.
  
Podran assistir a les sessions del tribunal, encara que sense formar-ne part, un membre corporatiu representant de cada grup polític municipal, que actuaran, amb veu i sense vot.
  
La designació dels membres del tribunal inclourà la dels suplents respectius i es farà pública únicament en el Butlletí Oficial de la Província de València, així com al tauler d'anuncis de la corporació.
  
La composició del tribunal serà predominantment tècnica i els vocals hauran de posseir nivell de titulació o especialització igual o superior a l'exigit per a l'accés a la plaça convocada.
  
L'ajuntament sol·licitarà dels òrgans corresponents la designació dels representants respectius, que haurà d'efectuar-se en el termini dels vint dies següents al de la recepció de la sol·licitud.
  
El tribunal podrà disposar la incorporació als seus treballs, per a alguna o algunes proves, d'assessors, els quals es limitaran a l'exercici de la seua especialitat tècnica, sobre la base de la qual col·laboraran amb el tribunal. Quan concórrega en els membres del tribunal alguna de les circumstàncies previstes en l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, aquests s'abstindran d'intervindre i notificaran aquesta circumstància a l'alcaldia-presidència; així mateix, els aspirants podran recusar-los en la forma prevista en l'article 29 de l'esmentada llei.
  
El tribunal no podrà constituir-se ni actuar sense l'assistència de més de la meitat dels seus integrants, titulars o suplents, indistintament. Així mateix, estan facultats per a resoldre les qüestions que puguen suscitar-se durant la realització de les proves, per adoptar els acords necessaris que garantisquen el degut ordre en aquestes, en tot allò no previst en aquestes bases, i per a la seua interpretació adequada.
  
Tots els membres del tribunal tindrà veu i vot, inclòs el secretari, que actuarà, també, com a vocal.
  
En cada sessió del tribunal podran participar els membres titulars presents en el moment de la constitució i, si estan absents, els suplents, sense que puguen substituir-se entre si en la mateixa sessió.
  
Si, constituït el tribunal i iniciada la sessió, s'absenta el president, aquest designarà, d'entre els vocals concurrents, el qui el substituirà durant l'absència.
  
A efectes d'assistència, el tribunal que actue en aquestes proves tindrà la categoria primera prevista en l'article 30 del Reial Decret 462/2002, de 24 de maig.
  
Huitena. Calendari de les proves
  
La data, l'hora i el lloc del començament de les proves selectives s'anunciarà únicament en el Butlletí Oficial de la Província de València.
  
Una vegada començades les proves selectives, no serà obligatòria la publicació dels anuncis successius de la resta d'exercicis i incidències en el Butlletí Oficial de la Província de València. Aquests anuncis hauran de fer-se públics pel tribunal al local on s'hagen realitzat les proves anteriors i al tauler d'anuncis de l'Ajuntament, amb una antelació de dotze hores, si es tracta del mateix exercici, o de quaranta-huit hores, si es tracta d'un nou.
  
L'ordre d'actuació dels aspirants en aquells exercicis que no puguen realitzar-se conjuntament serà el determinat prèviament per la Generalitat Valenciana per a la selecció del seu personal, segons l'últim sorteig realitzat a què es refereix l'article 10.3 del Decret 33/1999, de 9 de març, del Consell de la Generalitat Valenciana.
  
Els aspirants seran convocats en crida única, excepte casos de força major degudament justificats i considerats lliurement pel tribunal. La no-presentació d'un aspirant, en el moment de ser cridat a qualsevol dels exercicis obligatoris, determinarà automàticament el decaïment del seu dret a participar en el mateix exercici i en els successius, per la qual cosa quedarà exclòs del procés selectiu.
  
El tribunal podrà requerir en qualsevol moment que cada un dels aspirants acredite la seua identitat; a aquest l'efecte, hauran d'anar proveïts del Document Nacional d'Identitat.
  
Entre la terminació d'un exercici i el començament del següent haurà de transcórrer un termini mínim de setanta-dues hores i màxim de 45 dies naturals.
  
Novena. Desenvolupament de les proves selectives
  
Les proves constaran d'una fase de concurs i una altra d'oposició.
  
Fase de concurs
  
Els mèrits al·legats es valoraran, d'acord amb el barem següent:
  
1. Antiguitat. Fins a un màxim de 3,5 punts
  
Per cada mes complet de serveis en propietat, en plaça de grup B d'administració especial, menyspreant els dos primers anys: 0,04 punts.
  
2. Coneixement de valencià. Fins a un màxim d'1,75 punts, sempre que s'acredite estar en possessió del certificat pertinent o homologació expedida per la Junta Qualificadora de Coneixements del Valencià, d'acord amb l'escala següent:
  
a) Coneixement de grau elemental: 1,25 punt
  
b) Coneixement de grau mitjà: 1,50 punts
  
c) Coneixement de grau superior: 1,75 punts
  
En el supòsit que s'acrediten diversos certificats, únicament es valorarà el de més puntuació.
  
3. Coneixement de llengua estrangera comunitària. Fins a un màxim d'1,25 punts, segons titulació de l'Escola Oficial d'Idiomes, o centre universitari reconegut, d'acord amb el barem següent:
  
- Curs primer: 0,25 punts
  
- Curs segon: 0,50 punts
  
- Curs tercer: 0,75 punts
  
- Curs quart: 1 punt
  
- Curs cinqué: 1,25 punts.
  
En el supòsit d'acreditar diversos cursos, únicament es valorarà el de més puntuació.
  
4. Cursos de formació. Per la realització de cursos organitzats per entitats públiques, o privades de reconegut prestigi, a l'entendre del tribunal, sobre matèries relacionades amb les funcions atribuïdes al lloc de treball i justificades per mitjà de certificació de l'organisme que les haja impartides, fins a un màxim de 3 punts, a raó de 0,01 punt per hora de duració.
  
No podran ser objecte de valoració els cursos de menys de 15 hores, o de duració no especificada, així com aquelles activitats de naturalesa diferent dels cursos, com ara jornades, taules redones, trobades, seminaris o anàlegs.
  
5. Publicacions (articles, dossiers, llibres?) relacionades amb la matèria, a considerar lliurement pel tribunal, fins a un màxim d'1 punt.
  
6. Altres experiències laborals i formatives en organismes distints de l'Ajuntament de Gandia, a valorar lliurement pel tribunal, fins a un màxim d'1 punt.
  
Fase d'oposició
  
Els exercicis de l'oposició seran tres:
  
Primer. De coneixement del temari. Obligatori i eliminatori
  
Consistirà a contestar per escrit, en un temps màxim de quatre hores, tres temes determinats a la sort d'entre els compresos en el programa annex de la convocatòria, als quals ja els ha sigut aplicada l'exempció de matèries, d'acord amb el que disposa l'article 80.3 del Reial Decret 346/1995, de 10 de març.
  
Segon. De coneixement del valencià. Obligatori i no eliminatori
  
Consistirà a traduir, per escrit, dos textos proposats pel tribunal, un del castellà al valencià i un altre del valencià al castellà. La duració d'aquest exercici serà de trenta minuts.
  
Tercer. De caràcter pràctic. Obligatori i eliminatori
  
Es desenvoluparà per escrit, durant un període màxim de quatre hores, i consistirà en la resolució de dos supòsits pràctics que plantejarà el tribunal, immediatament abans del començament de l'exercici, relacionats amb les matèries contingudes en el temari annex, en funció de les comeses de la plaça convocada.
  
Deu. Qualificació i valoració
  
El primer i tercer exercici de l'oposició seran qualificat de 0 a 10 punts i en seran eliminats els aspirants que no aconseguisquen un mínim de cinc punts en cada un d'ells. El segon exercici serà qualificat de 0 a 5 punts.
  
Per a declarar que els aspirants han superat, o no, els exercicis eliminatoris, el tribunal actuarà d'acord amb el que prevé l'article 26.4 de la Llei 30/1992, de 26 de novembre. No obstant això, per a determinar la qualificació en els exercicis no eliminatoris i la qualificació dels aspirants que hagen superat, o no, segons la regla anterior, els exercicis eliminatoris, el tribunal determinarà la qualificació de cada exercici per la suma de les puntuacions dels membres assistents a aquest, dividides pel nombre d'aquests; a aquests efectes, s'hauran de rebutjar totes les puntuacions màximes i mínimes, quan entre elles hi haja una diferència de 4 punts o més, per a la qual cosa servirà, si és el cas, com a punt de referència, la puntuació màxima obtinguda, de manera que; en cap cas, els aspirants que hagen superat la prova podran obtindre una puntuació inferior a la requerida per superar-la, ni els aspirants que no l'hagen superada podran obtindre una puntuació que arribe a la requerida per superar-la.
  
En el primer exercici, el tribunal valorarà els coneixements sobre els temes exposats.
  
En el segon exercici, es valorarà el nivell del coneixement del valencià que posseïsca l'aspirant. La no-superació d'aquest exercici no impedirà la participació en la llista per a la determinació de la relació d'aprovats.
  
En el tercer exercici, el tribunal valorarà la presentació i correcció de l'escrit, la sistemàtica en el plantejament i la formulació de conclusions.
  
En la fase de concurs, que serà posterior a la fase d'oposició, el tribunal únicament valorarà els mèrits relacionats en la base anterior, acreditats per mitjà de documents originals o fotocòpies degudament compulsades. Junt amb el resultat de l'últim exercici de la fase d'oposició, el tribunal exposarà al públic la relació d'aspirants que, per haver superat tots els exercicis eliminatoris, han de passar a la fase de concurs i els citarà perquè, en el termini de 10 dies hàbils, presenten la documentació acreditativa dels mèrits i experiència previstos en la convocatòria. En tot cas, els mèrits i l'experiència acreditats vindran referits, com a màxim, a la data d'acabament del termini de presentació d'instàncies.
  
La fase de concurs no podrà tindre's en compte per a superar les proves de la fase d'oposició.
  
La qualificació total del procés selectiu vindrà determinada per la suma de les puntuacions obtingudes en cada un dels exercicis i la puntuació obtinguda en la fase de concurs; sobre aquesta base, el tribunal formularà la relació d'aprovats, per ordre de puntuació, sense que puga declarar que ha superat les proves selectives un nombre superior d'aspirants al de places convocades.
  
El tribunal elevarà proposta de nomenament a l'Alcaldia, en favor dels aspirants aprovats. Així mateix, es faculta el tribunal per a proposar a l'Ajuntament la constitució d'una Borsa per a possibles interinatges, integrada pels qui, no havent sigut declarats aprovats, a l'entendre del tribunal, hagen demostrat la seua qualificació durant el procés selectiu i, en tot cas, s'hagen presentat a tots els exercicis obligatoris i hagen superat tots els eliminatoris.
  
Onze. Presentació de documents
  
Els aspirants proposats presentaran, al Servei de Recursos Humans de l'Ajuntament, durant el termini de vint dies naturals, comptats a partir de la publicació de la llista d'aprovats, els documents que acrediten que reuneixen les condicions per a prendre part en el concurs oposició, i que són:
  
a) Certificat expedit per la Secretaria de l'Ajuntament de Gandia, que acredite la condició de funcionari de plantilla de la Corporació i totes les circumstàncies que consten en el seu expedient.
  
b) Còpia autentificada, o fotocòpia (acompanyada de l'original, per a la seua compulsa) de la titulació exigida.
  
Correspon a l'autoritat acadèmica competent declarar l'equivalència de títols.
  
Si, durant el termini indicat i excepte causes de força major, no presentaren la documentació o, encara presentant-la, no reuniren els requisits exigits, no podran ser nomenats i quedaran anul·lades totes les seues actuacions, sense perjudici de la responsabilitat en què pogueren haver incorregut per falsedat en la instància. En aquest cas, el tribunal formularà una proposta a favor dels qui, havent superat els exercicis de l'oposició, tingueren cabuda en el nombre de places convocades.
  
Una vegada aprovada la proposta per l'alcaldia, els aspirants nomenats hauran de prendre possessió en el termini d'un mes, comptat des de l'endemà en què els siga notificat el nomenament. Si no en prengueren possessió en el termini assenyalat, sense causa justificada, perdran tots els drets derivats de la superació de les proves i subsegüent nomenament; en aquest cas, l'Alcaldia haurà de nomenar l'aspirant o els aspirants que, havent superat totes les proves, tinguen cabuda en el nombre de places objecte de proveïment.
  
En l'acte de presa de possessió, l'aspirant nomenat haurà de prestar el jurament o la promesa a què es refereix l'article 32.c) del Text Refós de la Llei de la Funció Pública Valenciana (Diari Oficial de la Generalitat Valenciana de 30 de novembre de 1995, núm. 2637).
  
Des del moment de la presa de possessió, els aspirants que resulten nomenats per a ocupar les places, quedaran sotmesos al règim d'incompatibilitats previstes en la legislació vigent.
  
Dotze. Incidències
  
El tribunal queda autoritzat per a resoldre els dubtes que es presenten i adoptar els acords necessaris per al bon ordre del procés selectiu, en tot allò no previst en aquestes bases.
  
Tretze. Recursos
  
Contra la present convocatòria, les bases i tots els actes administratius que siguen dictats en el seu desenvolupament i que posen fi a la via administrativa, cabrà el recurs potestatiu de reposició, en el termini d'un mes des de la publicació de la present convocatòria en el Butlletí Oficial de la Província de València, sense perjudici de la impugnació directa davant de la jurisdicció contenciosa administrativa, en el termini de dos mesos, comptats a partir de l'endemà a la referida publicació, d'acord amb la Llei 30/92, de 26 de novembre, en la redacció donada per la Llei 4/1999, de 13 de gener.
  
Contra els actes del tribunal qualificador, d'acord amb el que preveu l'article 114 de la Llei 30/92, de 26 de novembre, en la redacció donada per la Llei 4/99, de 13 de gener, es podrà interposar el recurs d'alçada. El tal recurs s'interposarà davant del tal tribunal o davant de l'alcaldia-presidència, en el termini d'un mes, si l'acte fóra exprés, i de tres mesos, si no ho fóra.
  
Catorze. Publicació
  
Les presents bases de la convocatòria per al proveïment de places vacants es publicaran en el Butlletí Oficial de la Província de València i en el Diari Oficial de la Generalitat Valenciana, i el seu extracte, en el Boletín Oficial del Estado.
  
ANNEX
  
Temari
  
Tema 1. Energia i territori. Energia hidràulica. Energia solar. Energia eòlica. Energia geotèrmica. Energia procedent de la biomassa i biomassa fòssil. Energia nuclear.
  
Tema 2. El sistema energètic al medi rural i medi urbà. L'energia al medi rural. Dispersió. L'energia al medi urbà. Concentració.
  
Tema 3. El sistema energètic sota la panoràmica general de la morfologia de les trames urbanes. Trama radioconcèntrica. Trama en teranyina. Trama mallada. Trama lineal. Trama en anell.
  
Tema 4. Aproximació a la planificació a través de l'activitat. Organització de l'activitat del transport. Organització i disposició de l'activitat residencial. Organització i disposició de l'activitat administrativa. Organització i disposició de l'activitat industrial. Organització i disposició de l'activitat esportiva. Organització i disposició de les activitats d'esplai i oci.
  
Tema 5. Estructura territorial i impactes ambientals. El medi físic i els impactes ambientals de l'assentament. Estudi d'impacte ambiental i planificació.
  
Tema 6. El deteriorament del medi ambient. La degradació i l'aptitud del medi físic. Dades climatològiques. Dades relatives al sòl. Dades relatives al medi biològic: vegetació, paisatge i erosió.
  
Tema 7. Productes contaminants urbans i els seus efectes. tècniques de separació i limitació de contaminants. Conceptes generals. Mesures per a evitar que es produïsquen substàncies contaminants. Mesures per assegurar la disposició dels contaminants. Estudis microclimàtics i atmosfèrics.
  
Tema 8. Mesures urbanístiques front a la contaminació ambiental. Implantació d'una estratègia territorial integrada anticontaminació. Limitació de la densitat de població i tipologia d'edificació resultant. Tractament de zones verdes i espais lliures. Estudis d'implantació de la indústria. Organització de la circulació rodada. Adopció sistemàtica de tecnologia anticontaminant.
  
Tema 9. Les xarxes d'infraestructura i el disseny d'espais urbans. Infraestructura i processos de planificació. Disseny de xarxes de subministrament i planificació energètica. Coordinació de les xarxes d'instal·lacions.
  
Tema 10. Generació d'energia elèctrica. Dades bàsiques i condicionaments generals. Centrals de producció d'energia elèctrica. La generació energètica a la Comunitat Valenciana.
  
Tema 11. Transport d'energia elèctrica. Dades bàsiques i condicionaments generals. Xarxes de transport d'alta tensió. Subestacions de transformació. Xarxes de transport de mitja tensió.
  
Tema 12. Distribució d'energia elèctrica. Centres de transformació. Ubicació i problemàtica. Xarxes de subministrament en baixa tensió. Tipus. Elements integrants i detalls constructius. Principis de càlcul i dimensionament.
  
Tema 13. Sistemes d'enllumenat públic. Dades bàsiques i condicionaments generals de l'enllumenat públic. Il·luminació de vies i places urbanes. Càlculs d'il·luminació en via de trànsit rodat.
  
Tema 14. Altres sistemes d'enllumenat urbà. Il·luminació d'edificis i el seu entorn. Il·luminació de zones esportives.
  
Tema 15. Xarxa de telecomunicació telefònica. Dades bàsiques i condicionaments generals. Disseny i traçat de les xarxes de telefonia. Elements integrants i detalls constructius.
  
Tema 16. Xarxa de transmissió per cable. Disseny i traçat de les xarxes de transmissió per cable. Elements integrants i detalls constructius.
  
Tema 17. Xarxa de telegestió de serveis d'infraestructura. Arquitectura de sistemes urbans i telegestió. Disseny i traçat de les xarxes de telegestió. Aplicacions urbanes de les xarxes de telegestió.
  
Tema 18. Xarxes de distribució de gas. Conceptes bàsics i legislació. Disseny traçat i tipologia de la infraestructura territorial de les xarxes de gas. Elements integrants i detalls constructius de les xarxes de gas.
  
Tema 19. Projecte d'instal·lacions d'enllumenat públic. Recomanacions per al projecte d'instal·lacions d'enllumenat públic. Constitució del projecte.
  
Tema 20. Execució d'instal·lacions d'enllumenat públic. Plec de condicions d'execució de les instal·lacions. Seguiment i control de qualitat.
  
Tema 21. Recepció d'instal·lacions. Comprovació dels materials. Comprovació de la instal·lació. Recepció provisional. Recepció definitiva.
  
Tema 22. Conservació de les instal·lacions d'enllumenat públic. Conservació de la il·luminació. Conservació de la instal·lació.
  
Tema 23. Costos d'explotació de les instal·lacions d'enllumenat públic. Costos d'energia. Costos de conservació. Amortització de la instal·lació.
  
Tema 24. Llei Reguladora de l'Activitat Urbanística de la Generalitat Valenciana. Llei 6/1994, de 15 de novembre (LRAU): l'objecte i el sistema de la Llei Reguladora de l'Activitat Urbanística. Principis rectors de l'activitat urbanística. La gestió de l'activitat urbanística. La participació privada en la gestió de l'activitat urbanística.
  
Tema 25. Els plans d'ordenació. Els instruments d'ordenació o plans urbanístics. Classes i naturalesa jurídica. Els plans d'acció territorial de finalitat urbanística. El Pla General. Els límits específics a la potestat de planejament, quan aquesta és exercida per a l'aprovació del planejament general. Els plans Parcial i de Reforma Interior. El Pla Especial. El Catàleg de Béns i Espais Protegits. L'Estudi de Detall. El Programa per al desenvolupament d'Actuacions Integrades.
  
Tema 26. Els programes per al desenvolupament d'una actuació integrada. Ordenació física del territori i ordenació jurídica del seu procés de gestió urbanística. Planejament i Programació: naturalesa jurídica del Programa com a Pla Urbanístic. Funció del Programa. Continguts del Programa. La Documentació del Programa.
  
Tema 27. L'urbanitzador. Posició jurídica de l'agent urbanitzador davant de l'administració. La relació entre l'urbanitzador i els propietaris de terrenys afectats. La retribució de l'urbanitzador i les obligacions dels propietaris. Les garanties i responsabilitats de l'urbanitzador.
  
Tema 28. L'execució dels plans. reparcel·lació, transferències i reserves d'aprofitament. La LRAU i els anomenats sistemes d'actuació. La reparcel·lació. Les transferències d'aprofitament i reparcel·lació voluntària.
  
Tema 29. La problemàtica de l'obra d'urbanització. Els projectes d'urbanització, concepte, funció i classes. Els costos d'urbanització i les obres pròpies d'aquesta. Retaxació de càrregues. Les quotes d'urbanització. El cànon d'urbanització.
  
Tema 30. La conclusió del programa per al desenvolupament d'una actuació integrada. La conclusió normal del programa per al desenvolupament d'una actuació integrada. Els efectes del programa posteriors a la conclusió de l'actuació integrada i les responsabilitats de l'urbanitzador, després de la conclusió del programa. Recepció de la urbanització per l'administració; Conservació de la urbanització.